ศาลปกครอง สั่งเพิกถอน มติ “กสทช.” ให้ผู้บริการโครงข่าย นำช่อง “ทีวีรัฐสภา” ไปออกอากาศ
ศาลปกครองกลาง สั่งเพิกถอน มติ "กสทช." ที่ให้ผู้บริการโครงข่ายเคเบิลทีวี นำช่อง "ทีวีรัฐสภา" ไปออกอากาศในช่องหมายเลข 10 ชี้ไม่ชอบด้วยกฎหมาย ขัดประกาศหลักเกณฑ์ "กสทช." รวมถึงกระทบสิทธิผู้ประกอบการ
ศาลปกครองกลาง สั่งเพิกถอน มติ "กสทช." ที่ให้ผู้บริการโครงข่ายเคเบิลทีวี นำช่อง "ทีวีรัฐสภา" ไปออกอากาศในช่องหมายเลข 10 ชี้ไม่ชอบด้วยกฎหมาย ขัดประกาศหลักเกณฑ์ "กสทช." รวมถึงกระทบสิทธิผู้ประกอบการ
30 ก.ย. 2563

ศาลปกครองกลาง มีคำพิพากษาเพิกถอนมติของคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ในการประชุมครั้งที่ 18/2558 เมื่อวันที่ 3 มิ.ย.58 ที่กำหนดแนวปฏิบัติในการเผยแพร่บริการโทรทัศน์ที่เป็นการทั่วไปสำหรับผู้ให้บริการโครงข่ายโทรทัศน์ในระบบเคเบิลทีวี และในการประชุมครั้งที่ 21/2558 เมื่อวันที่ 29 มิ.ย.58 ที่ให้ผู้ให้บริการโครงข่ายโทรทัศน์รัฐสภาไปออกอากาศไว้ในหมายเลขลำดับการให้บริการที่ 10 ว่าไม่ชอบด้วยกฎหมาย โดยให้มีผลย้อนหลังไปนับแต่วันที่ลงมติ
ศาลฯ เห็นว่ามติดังกล่าวไม่สอดคล้องกับประกาศของ กสทช. เรื่อง หลักเกณฑ์การเผยแพร่กิจการโทรทัศน์ที่ให้บริการเป็นการทั่วไป ลงวันที่ 23 ก.ค.55 ข้อ 6 วรรคสองที่กำหนดให้ผู้ให้บริการโทรทัศน์แบบบอกรับสมาชิก หรือผู้ให้บริการโทรทัศน์แบบบอกรับสมาชิกที่มีโครงข่ายเป็นของตนเอง อาจเลือกให้บริการโทรทัศน์ที่เป็นการทั่วไป ประเภทกิจการทางธุรกิจ เพื่อให้ผู้ใช้บริการที่เป็นสมาชิกสามารถรับชมในประเภทหรือหมวดหมู่รายการใด หรือหลายประเภท หลายหมวดหมู่รวมกันก็ได้
และประกาศ กสทช.เรื่องหลักเกณฑ์การจัดลำดับบริการโทรทัศน์ พ.ศ. 2556 ข้อ 5 วรรคสอง ที่กำหนดขึ้นเพื่อให้การกำหนดหมวดหมู่ การจัดเรียงช่องรายการโทรทัศน์ที่ให้บริการแก่ผู้ให้บริการโทรทัศน์แบบบอกรับสมาชิกมีความสมบูรณ์ยิ่งขึ้นได้ให้สิทธิแก่ผู้ให้บริการดังกล่าวสามารถเลือกจัดลำดับช่องรายการโทรทัศน์ใด ๆ นอกเหนือจากช่องรายการโทรทัศน์ที่เป็นการทั่วไปมาให้บริการไว้ใน 10 ลำดับแรก
ทั้งนี้ คณะกรรมการกิจการกระจายเสียงและกิจการโทรทัศน์ (กสท.) มีมติในการประชุมครั้งที่ 18/2558 เมื่อวันที่ 3 มิ.ย. 58 ที่กำหนดแนวปฏิบัติในการเผยแพร่บริการโทรทัศน์ที่เป็นการทั่วไป สำหรับผู้ให้บริการโครงข่ายโทรทัศน์ระบบเคเบิลทีวีทุกราย โดยให้ถือปฏิบัติตามหลักเกณฑ์ที่เกี่ยวข้องทั้งหมดอย่างเคร่งครัด และจะต้องเผยแพร่บริการโทรทัศน์ที่เป็นการทั่วไปทั้งประเภทบริการสาธารณะและประเภทกิจการทางธุรกิจทั้งหมดทุกช่องให้ครบถ้วน โดยต้องออกอากาศเรียงตามลำดับหมายเลขช่องอย่างต่อเนื่อง
การที่ กสท.ปฏิบัติหน้าที่แทน กสทช.มีมติในการประชุมครั่งที่ 21/2558 เมื่อวันที่ 29 มิ.ย. 58 ให้ผู้บริการโครงการโทรทัศน์นำช่องรายการสถานีวิทยุโทรทัศน์รัฐสภาไปออกอากาศไว้ในช่อง 10 จึงเป็นการมีมติที่ไม่สอดคล้องกับประกาศ กสทช.ส่งผลกระทบต่อสิทธิในการประกอบกิจการหรือประกอบอาชีพชองผู้ประกอบกิจการเคเบิ้ลทีวีที่เป็นผู้ฟ้องคดี และผู้รับใบอนุญาตประกอบกิจการกระจายเสียงหรือโทรทัศน์ เพื่อให้บริการโครงข่ายกระจายเสียงหรือโทรทัศน์ที่ใช้คลื่นความถี่ มติดังกล่าวจึงไม่ชอบด้วยกฎหมาย